૨૬ સપ્ટેમ્બરનો સૂરજ તો ક્યારનો’ય ઊગી ગયેલો હતો પણ શુક્રવારે રાત્રે મોડે સુધી કરેલી ડ્યુટીને કારણે તમે દસ વાગવા છતાંય હજુ ભરઊંઘમાં જ હતા અને ત્યારે મોબાઈલમાં કેલેન્ડર નોટીફીકેશન ટોન રણક્યો હતો. બંધ આંખે જ સાઈડ ટેબલ પરથી વાગી રહેલો ફોન તો તમે હાથમાં લીધો પણ “ડેટ વિથ જેની” નો અઠવાડીક રીમાઈન્ડર વાંચીને તમે સફાળા બેઠા થઈ ગયેલા ચેંગ. જેની. આજની લંચ ડેટ માટે તો તમે દર શુક્રવારે ડબલ ડ્યુટી કરો છો ચેંગ. ઉતાવળે નાહી ધોઈ, પરવારી, જેનીને ગમતી ટાઈ ગોઠવતા તો તમે મલકાઈ ઊઠેલા. કોટ પહેરીને ખુશખુશાલ તમે દર વખતની જેમ “હું નીકળું છું.” કહેવા મોબાઈલ તો લગાડી દીધેલો અને “સપનેમેં મિલતી હૈ, કુડી મેરી સપનેમેં મિલતી હૈ” કોલર ટોન સાંભળવા કાન સરવા પણ કરેલા, પણ સામે “ધ નંબર યુ હેવ ડાયલ્ડ ઇઝ કરન્ટલી અનઅવેલેબલ” સાંભળીને તમે દરવાજામાં જ થીજી ગયેલા.